Diari Oficial de la Generalitat Valenciana


Sumari del DOGV 6673, del 19-12-2011 (2011/12017)

RESOLUCIÓ de 23 de novembre de 2011, de la consellera de Presidència i vicepresidenta del Consell, per la qual convoca la 5a Edició del Premi de Participació Ciutadana exercici 2012.
--------------------------------------------------------------------------------------------------------------------------------------------------------------------------------------

### Dades del document

Número de DOGV
:   6673

Data del DOGV
:   19-12-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/12696


Data del document
:   23-11-2011

Organisme emissor
:   Conselleria de Presidència

Tipus de document
:   Resolució

Anàlisi jurídica

 Descriptors 

:   * distinció honorífica

RESOLUCIÓ de 23 de novembre de 2011, de la consellera de Presidència i vicepresidenta del Consell, per la qual convoca la 5a Edició del Premi de Participació Ciutadana exercici 2012. [2011/12468]
És objectiu prioritari per a la Generalitat fomentar la iniciativa i participació social de la ciutadania, amb la finalitat d'impulsar la defensa dels valors democràtics com ara, entre altres, el respecte, la tolerància, la solidaritat, la igualtat i la integració.
De conformitat amb el que establixen els articles 37 i 38 del Decret 110/2011, de 2 de setembre, del Consell, pel qual s'aprova el Reglament Orgànic i Funcional de la Presidència i la Conselleria de Presidència, corresponen a la Direcció General de Participació Ciutadana les funcions en matèria de participació ciutadana, gobernança i xarxes socials d'atenció ciutadana. La Direcció General esmentada també és l'encarregada de coordinar les relacions que mantenen les diferents unitats administratives de l'administració pública valenciana amb les associacions i entitats ciutadanes, com també de cercar noves fórmules que permeten ampliar l'espai participatiu ciutadà i divulgar els drets i deures democràtics de tota la ciutadania.
Seguint els fins atribuïts a la Direcció General de Participació Ciutadana, es convoca la 5a Edició del Premi de Participació Ciutadana amb l'objectiu de reconéixer a les entitats locals (ajuntaments i mancomunitats) així com a aquelles persones físiques o jurídiques que justificadament hagen destacat en el foment de la participació ciutadana per mitjà d'accions, declaracions, projectes i iniciatives.
Este premi de participació ciutadana alhora que oferix un marc d'estabilitat necessari per a incentivar la participació, concreta la seua atenció en la Comunitat Valenciana i perseguix reconéixer la labor realitzada per les entitats i pels ciutadans i ciutadanes a favor de la participació ciutadana, així com valorar i incentivar la realització de projectes en este àmbit, reconeixent l'esforç de treballar en esta direcció en l'actualitat.
Per això, fent ús de les competències assignades pel Decret 5/2011, de 21 de juny, del president de la Generalitat, pel qual es determinen les conselleries en què s'organitza l'administració de la Generalitat, el Decret 75/2011, de 24 de juny, del Consell, pel qual s'estableix l'estructura orgànica bàsica de la Presidència i de les conselleries de la Generalitat, el Decret 110/2011, de 2 de setembre, del Consell, pel qual s'aprova el Reglament Orgànic i Funcional de la Presidència i la Conselleria de Presidència, resolc:
Primer. Convocatòria
Convocar la Quinta Edició del Premi de Participació Ciutadana amb l'objectiu de premiar entitats locals, així com persones físiques i jurídiques que hagen destacat en el foment de la participació ciutadana.
Segon. Finançament
Els aspectes regulats en la present resolució s'aplicaran sense perjuí de totes les normes que regisquen el règim jurídic pressupostari de l'administració de la Generalitat. Si la Llei de Pressupostos o la normativa aplicable establiren condicions distintes, s'aplicaran les que procedisquen.
La convocatòria està finançada amb càrrec a la línia de subvenció T7312000 del capítol IV del programa pressupostari 112.90, Participació, Ciutadania i Xarxes Socials, del pressupost de despeses de la Conselleria de Presidència per a l'exercici 2012, està dotada amb un import global màxim de 10.000 euros i queda condicionada a l'aprovació de la dita llei i a l'existència de crèdit adequat i suficient, de conformitat amb el que disposa l'Orde de 26 de setembre de 1994, sobre tramitació anticipada d'expedients de despesa de la Conselleria d'Economia i Hisenda.
El premi convocat per mitjà de la present resolució, de conformitat amb el Decret 147/2007, de 7 de setembre, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, no necessita de la dita notificació per no reunir els requisits de l'article 107 del Tractat de Funcionament de la Unió Europea, en concret per no suposar avantatge econòmic, ja que les entitats i/o persones físiques a què van dirigides les ajudes no exercixen activitats econòmiques en què puguen oferir béns o servicis en el mercat, per la qual cosa no hi ha la possibilitat de falsejament de la competència.
Tercera. Bases
Aprovar les bases per les quals es regula la convocatòria de la Quinta Edició del Premi de Participació Ciutadana que s'inclouen en l'annex I de la present resolució.
Contra esta resolució que posa fi a la via administrativa es podrà interposar, potestativament recurs de reposició davant del mateix òrgan que ha dictat l'acte, en el termini d'un mes comptador des de l'endemà de la seua publicació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, sense perjudici que s'utilitze qualsevol altra via que es considere oportuna.
Quarta. Entrada en vigor
La present resolució produirà efectes a partir de l'endemà de la seua publicació en el Diari Oficial de la Comunitat Valenciana.
València, 23 de novembre de 2011.- La consellera de Presidència i vicepresidenta del Consell: Paula Sánchez de León Guardiola.
ANNEX I
Bases de la convocatòria
Primera. Objectiu
La convocatòria de la Quinta Edició del Premi de Participació Ciutadana té com a objectiu el foment de la participació ciutadana, a través del reconeixement de la labor realitzada per entitats locals, entitats ciutadanes i persones físiques en l'àmbit de participació ciutadana.
Al seu torn, perseguix:
- Fomentar el disseny i posada en marxa de projectes innovadors en matèria de participació ciutadana.
- Aconseguir que la participació ciutadana siga reconeguda per la societat, i que el treball en esta matèria que duguen a terme diferents persones i entitats siga recolzat per part de la Generalitat Valenciana.
- Crear un incentiu per a incrementar les accions de participació ciutadana.
- Recolzar la investigació, la creativitat i iniciatives, en tot el que es referix a la participació ciutadana.
- Fomentar l'associacionisme i les accions individuals que impliquen participació en els assumptes públics.
- Incentivar l'ús de les noves tecnologies i xarxes socials en el desenvolupament d'activitats de participació ciutadana.
Segona. Modalitats i contingut dels premis
1. S'establixen les modalitats següents:
a) Premi per a Entitats Locals o Ciutadanes. Reconeixement d'un projecte o acció en concret en matèria de participació ciutadana que haja dut a terme en els últims tres anys una entitat local (ajuntaments i mancomunitats) o una entitat ciutadana en la Comunitat Valenciana. La dotació per a esta modalitat és de 6.000 euros.
b) Premi per a Ciutadans i Ciutadanes. Reconeixement a la labor duta a terme per una persona física en matèria de participació ciutadana en la Comunitat Valenciana. Esta modalitat està dotada amb 3.000 euros.
c) Premi d'Honor. Reconeixement d'una trajectòria continuada per part d'una entitat local, entitat ciutadana o una persona física en matèria de participació ciutadana, dotada amb un premi de 1.000 euros.
Tercera. Candidatures i termini presentació
1. Les candidatures, hauran de presentar-se en el termini de dos mesos, comptadors des de l'endemà de la publicació de la convocatòria en el Diari Oficial de la Comunitat Valenciana, dirigides a la Direcció General de Participació Ciutadana de la Conselleria de Presidència (carrer dels Juristes, 10, 46650 València). També podran presentar-se en els llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
La sol·licitud també es podrà presentar per via telemàtica en el Portal de la Generalitat (s) accedint als apartats "Administració On-Line-Guia Prop". Per a això serà imprescindible que l'entitat o persona física proponent dispose d'un certificat digital expedit per l'Agència de Certificació de la Comunitat Valenciana, ().
2. Les candidatures a qualsevol de les modalitats del premi, hauran de ser proposades per una tercera persona, ja siga física o jurídica, per mitjà d'instància dirigida a la Direcció General de Participació Ciutadana. La instància de la presentació de candidatura (model annex II) anirà acompanyada d'una memòria que detalle la tasca realitzada i els mèrits en matèria de participació ciutadana que posseïx el candidat o candidata i en la qual es destaquen les realitzades en els últims tres anys. Es presentarà una instància per a cada candidatura proposada.
3. En tot cas, la candidatura haurà d'estar avalada per una tercera entitat local, ciutadana o persona física, que haurà de ser la que sol·licite el premi per a la seua entitat o persona candidata, les quals no podran presentar candidatures en nom propi.
4. Els membres del jurat també podran proposar com a candidats al premi en les seues distintes modalitats a aquelles entitats locals, entitats ciutadanes o persones físiques que consideren susceptibles de rebre'l.
Quarta. Esmena
Si la sol·licitud no reunix els requisits i documents que s'assenyalen en estes bases es requerirà l'interessat perquè, en un termini de deu dies, esmene la falta o adjunte els documents preceptius, amb indicació que, si així no ho fera, es considerarà que desistix de la seua petició prèvia resolució, d'acord amb l'article 71, apartat 1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Quinta. Jurat
El jurat, presidit pel director general de Participació Ciutadana, estarà format per un nombre de membres que oscil·larà entre quatre i sis, designats per la consellera de Presidència, entre investigadors/res, experts/tes, tècnics/ques i personalitats rellevants en la matèria objecte de la present convocatòria.
Es designarà com a secretari o secretària del jurat, un funcionari de la Direcció General de Participació Ciutadana que participarà amb veu, però sense vot.
Sisena. Atribucions del jurat
1. El jurat, després de la valoració i l'anàlisi de les candidatures, emetrà un veredicte vinculant, que elevarà a la consellera de Presidència.
2. El jurat podrà declarar desert el premi en qualsevol de les seues modalitats, així com nomenar fins a dos premiats/ades en qualsevol d'elles. En este últim cas, l'import del premi es distribuirà entre els premiats/ades.
3. Així mateix, el jurat gaudirà de la facultat de resolució dels dubtes respecte a la interpretació de les presents bases i les decisions seran inapel·lables.
Setena. Adjudicació
1. La consellera de Presidència resoldrà esta convocatòria, segons el veredicte vinculant del jurat, en el termini de sis mesos, comptadors des de la finalització del termini de presentació de candidatures.
La resolució de la convocatòria serà publicada en el Diari Oficial de la Comunitat Valenciana.
D'acord amb el que disposa l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si la present convocatòria no es resol en el termini indicat, s'entendran desestimades les candidatures proposades per silenci administratiu.
2. Es realitzarà un acte públic per a la concessió dels V Premis de Participació Ciutadana, com a mitjà de difusió i reconeixement social de la labor realitzada per les entitats locals, entitats ciutadanes i persones físiques premiades.
3. Amb anterioritat al cobrament del premi, les persones i entitats premiades, a excepció de les entitats locals, hauran d'estar al corrent de les seues obligacions tributàries i enfront de la Seguretat Social, d'acord amb el que establix l'article 47.7 del text refós de la Llei d'Hisenda Pública de la Generalitat.
Huitena. Acceptació de les bases
La participació en esta convocatòria implica l'acceptació de totes les seues bases i del que determine el jurat.